TYP-laissa ei säädetä täydentävistä työnhakukeskusteluista. TYP-prosessiin sisältyy lähtökohtaisesti yksilöllinen tuki työnhakuun ja työllistymiseen sekä eri toimijoiden tiivis vuorovaikutus asiakkaan kanssa.
TYP-asiakkuus alkaa TYP-toimintamalliin ohjauksesta, jolloin asiakkaalla alkaa 3 kuukauden kartoitusjakso. Kartoitusjakson aikana asiakkaan tilannetta kartoitetaan tavoitteena monialaisen työllistymissuunnitelman laatiminen. Kartoitusjakson aikana asiakkaan kanssa voi järjestää erilaisia keskusteluja, mutta niitä ei kirjata täydentäviksi työnhakukeskusteluiksi.
Prosessin vaiheesta vastaava toimija voi aina asiakkaan palvelutarpeen edellyttämällä tavalla käydä keskusteluja asiakkaan kanssa prosessin tukemiseksi ja edistämiseksi. (Esimerkiksi kuntoutuskeskustelu, palkkatuetun työn tai työkokeilupaikan hakemisen tukeminen, neuvonta ja palveluohjaus.)
Työnhakuvelvollisuuden tarkistamisen yhteydessä on tarkoituksenmukaista käydä työnhakukeskustelu asiakkaan kanssa ja tarjota asiakkaan palvelutarpeen mukaisesti tukea työnhaussa. Vähintään kuuden kuukauden työttömyyden kohdalla monialainen työllistymissuunnitelma tarkistetaan yhdessä, jolloin käydään läpi monialaisen työllistymissuunnitelman toteutumista kokonaisuudessaan.